शाह का भाषण के लिए बुलाना प्रोटोकॉल या सियासी संदेश; कर्नाटक चुनाव से सबक लेगी बीजेपी?
Rajasthan Vidhan Sabha Election 2023 - Amit Shah Udaipur Rally Impacts. 30 जून को उदयपुर में हुई गृहमंत्री अमित शाह की सभा ने राजनीतिक गलियारों में पूर्व मुख्यमंत्री वसुंधरा राजे के सियासी भविष्य को लेकर नई चर्चाएं छेड़ दी हैं।
30 जून को उदयपुर में हुई गृहमंत्री अमित शाह की सभा ने राजनीतिक गलियारों में पूर्व मुख्यमंत्री वसुंधरा राजे के सियासी भविष्य को लेकर नई चर्चाएं छेड़ दी हैं।
सभा में जिस तरह अमित शाह ने राजे के कार्यकाल की तारीफ की और भाषण के लिए नाम नहीं होने के बावजूद खुद से दखल देकर राजे का भाषण करवाया, इसे बीजेपी और राजस्थान में चुनाव से पहले एक अहम सियासी मैसेज के रूप में देखा जा रहा है।
हालांकि बीजेपी केंद्रीय नेतृत्व ने अभी अपने पत्ते नहीं खोले हैं। मगर माना जा रहा है कि चुनाव जैसे-जैसे नजदीक आएंगे, राजस्थान में केंद्रीय नेतृत्व एक बार फिर राजे को मजबूती से जनता के सामने पेश कर सकता है।
जानिए- क्या है वो मैसेज जो शाह बीजेपी और जनता को दे गए…
लिस्ट में नाम नहीं, फिर भी भाषण
उदयपुर के गांधी ग्राउंड में जब अमित शाह पहुंचे तो मंच पर प्रमोद सामर संचालन कर रहे थे। इसके बाद नेता प्रतिपक्ष राजेंद्र राठौड़ आए और प्रदेशाध्यक्ष सीपी जोशी को बुलाया गया।
सीपी जोशी ने अपना भाषण दिया और फिर राजेंद्र राठौड़ ने सीधा गृहमंत्री अमित शाह को आमंत्रित कर दिया। इस पर शाह ने खुद दखल देते हुए राजे का भाषण करवाने को कहा। शाह के दखल के बाद राजे का भाषण हुआ। राजे के भाषण के बाद अमित शाह ने संबोधित किया।
इस घटनाक्रम को लेकर बीजेपी के नेताओं ने अलग-अलग दावे किए। राजेंद्र राठौड़ ने कहा कि पहले पर्ची पर नाम नहीं था और बरसात आ रही थी, ऐसे में सीधे अमित शाह का भाषण करवाना था।
इधर, बीजेपी के कुछ अन्य वरिष्ठ नेताओं का कहना था कि अमित शाह ने आते ही यह कह दिया था कि सीधे उनका भाषण कराएं। इसी वजह से राजे का नाम नहीं लिया गया।
जबकि अगर वसुंधरा खेमे की बात करें तो उनका कहना है कि भाषण के कार्यक्रम में राजे का नाम रखा ही नहीं था। अमित शाह ने कहा, उसके बाद राजे को भाषण देने के लिए बुलाया गया।
सभा से निकले बड़े घटनाक्रम
शाह का राजे के कार्यकाल की तारीफ करना
उदयपुर के भाषण में अमित शाह ने वसुंधरा राजे के कार्यकाल की तारीफ की। बीजेपी सरकार के कई कामों का जिक्र करते हुए शाह ने सराहा। वसुंधरा राजे की पहली और दूसरी सरकार के किए अच्छे कामों को शाह ने गिनाया।
शाह ने कहा कि वसुंधरा राजे ने राजस्थान में विकास की एक नई राह बनाने का काम किया है। इसके अलावा 2008 बम ब्लास्ट का जिक्र करते हुए भी शाह ने कहा कि वसुंधरा राजे के समय में भी आतंकवाद पर लगाम कसने का काम बीजेपी ने किया।
शाह और राजे की बॉडी लैंग्वेज
उदयपुर की सभा में अमित शाह और वसुंधरा राजे की बॉडी लैंग्वेज भी चर्चा का विषय रही। वसुंधरा राजे इस सभा में काफी कॉन्फिडेंट दिखाई दीं। अपने कामों को बेहतरीन ढंग से भाषण में लोगों के सामने रखा।
वहीं, शाह के साथ उनकी केमिस्ट्री भी शानदार दिखाई दी। दोनों ने एक दूसरे से काफी चर्चा की। राजे भाषण के दौरान शाह के दाएं ही बैठी थीं। राजे के भाषण के लिए जाने से पहले भी शाह हल्के-फुल्के अंदाज में राजे से बातचीत करते और हाथ जोड़ते नजर आए।
राजे का भाषण
शाह का राजे को भाषण के लिए बुलवाना सबसे महत्वपूर्ण रहा। राजे ने अपने भाषण में खुलकर कांग्रेस और गहलोत सरकार पर निशाना साधा। राजे ने अपराध, महिला सुरक्षा, पेपर लीक सहित तमाम मसलों पर कांग्रेस सरकार को घेरा। राजे ने मोदी सरकार की उपलब्धियां भी गिनाईं। साथ ही राजस्थान में मिलकर बीजेपी की सरकार बनाने की बात कही।
पार्टी में एकजुटता दिखाने का प्रयास
बीजेपी के कई बड़े नेता मानते हैं कि राजे को भाषण के लिए बुलाकर शाह ने सबसे बड़ा मैसेज पार्टी में एकजुटता का दिया। राजस्थान में बीजेपी के भीतर अंदरखाने गुटबाजी जगजाहिर है। ऐसे में अलग-अलग धड़ों को एकजुट दिखाने का प्रयास किया।
राजे चुनावों में रहेंगी महत्वपूर्ण
राजनीतिक जानकार और बीजेपी के कई बडे़ नेता यही मानते हैं कि सभा से सबसे बड़ा मैसेज यही गया है कि राजस्थान में वसुंधरा राजे को इग्नोर नहीं किया जा सकता। वहीं, यह मैसेज भी साफ तौर पर गया कि अगले विधानसभा चुनाव में वसुंधरा राजे बीजेपी के लिए महत्वपूर्ण रहेंगी।
बीजेपी के वरिष्ठ नेता और पूर्व मंत्री रहे प्रताप सिंह सिंघवी बताते हैं कि वसुंधरा राजे राजस्थान में महत्वपूर्ण चेहरा हैं। राष्ट्रीय उपाध्यक्ष हैं, अनुभवी हैं, दो बार की मुख्यमंत्री रह चुकी हैं, लोगों में स्वीकार्यता है। सभी जानते हैं कि राजे राजस्थान के लिए कितनी महत्वपूर्ण हैं।
क्यों बीजेपी के लिए महत्वपूर्ण हैं राजे
राजे खुद भी दे रही हैं मैसेज
एक्टिव बॉडी लैंग्वेज, पहले से उदयपुर पहुंचीं : वसुंधरा राजे भी पार्टी, संगठन और लोगों को अपनी ओर से मैसेज दे रही हैं। पिछले कुछ समय से राजे काफी एक्टिव हैं। सभा से एक दिन पहले ही उदयपुर पहुंच गई थीं। वहीं, उसके बाद दो दिन राजे उदयपुर रहीं। शाह की सभा के बाद राजे अगले दिन कन्हैयालाल हत्याकांड के गवाह राजकुमार शर्मा के घर पहुंचीं और उसे मदद की।
5 जुलाई तक लगातार कार्यक्रम, 2 को कोटा में बड़ी सभा : राजे ने 5 जुलाई तक लगातार अपनी सभा और दौरों का कार्यक्रम रखा है। भरतपुर में सभा के बाद राजे उदयपुर आईं। वहां से राजे सांवलिया सेठ गई। 2 जुलाई को राजे ने कोटा में बड़ी सभा की। इसके बाद 3 से 5 जुलाई के बीच राजे अपने क्षेत्र झालावाड़ में रहेंगी।
मेवाड़ में मजबूत रही हैं राजे, कटारिया को याद किया : मेवाड़ में राजे मजबूत रही हैं। उदयपुर, चित्तौड़गढ़, प्रतापगढ़, डूंगरपुर, बांसवाड़ा जिलों में राजे की अच्छी पकड़ रही है। उदयपुर में सभा के दौरान राजे ने असम के राज्यपाल गुलाबचंद कटारिया को भी याद किया।
राज्यपाल बनने से पहले कटारिया के बीच काफी अच्छा तालमेल देखने को मिला था। उदयपुर सभा में भी राजे ही थी, जिन्होंने कटारिया को याद किया। ऐसे में राजे पार्टी के भीतर उन सभी नेताओं को भी अपने साथ रखना चाहती हैं जो पुराने हैं और असेट हैं।
ये भी पढ़ें- 
शाह से बोले आदिवासी- गहलोत सरकार की योजनाएं पसंद:रिटायर्ड अफसरों, डॉक्टरों-इंजीनियरों ने बताया सस्ते सिलेंडर-फ्री बिजली का तोड़, दिए जीत के 3 मंत्र
2 दिन पहले उदयपुर आए केंद्रीय गृह मंत्री अमित शाह ने आदिवासी समुदाय के 130 रिटायर्ड प्रशासनिक अफसरों, डॉक्टर्स, इंजीनियर्स और अन्य प्रबुद्धजनों से एक होटल में सीक्रेट मीटिंग की थी। इस बैठक में शाह ने आदिवासी अंचल का सियासी वातावरण समझने की कोशिश की। (पूरी खबर के लिए क्लिक करें)